nl en en en fr fr fr fr en en en en en en en fr nl en en en en nl en nl af af af af en nl af af en en en af en en en ru en en en
Vriendin Ellen nooi my saam na die uitstalling in Antwerpen se kuns-en-modemuseum – ‘Rik Wouters & het huiselijk Utopia.’
Ons kuier deur die stil strate en loer by mooi vensters in: die apteek met sy ou toonbank, bottels en flesse;  die ‘stofjessaak’ waar Ellen lap koop vir haar laslapwerk; die winkel met vrolike bont kinderklere en die groot Rus se familiesaak - Naaiatelier Tatiana (met 29 jaar ervaring). Hy praat  stadige Nederlands met ’n sterk Russiese tongval van sy vrou se uitstekende werk en ons “oeh” en “ah” oor die stylvolle, keuriggenaaide jasse want die somerkolleksie hang nog nie. Die bonkige sierrade in die vertoonvenster is die handewerk van sy seun. Ons stap uit met ’n sjokoladebederfie en Ellen vertel met blink oë van haar ma se pelsjas wat sy kan bring sodat Tatiana dit kan omskep in iets unieks want, het meneer Tatiana gesê, hulle werk baie met pels in Rusland en kan iets moois maak.
Dan is ons by die museum en ons utopia begin. Tyd raak rustig.
Die Belgiese kunstenaar en beeldhouer is gebore in Mechelen, België  in 1882 en sterf in Amsterdam, Nederland in 1916. Saam met sy kunswerke is ’n uitstalling van verskillende Belgiese ontwerpers in o.a. tekstiel, mode, weefwerk en keramiek.
Ons lees en kyk met verwondering.  Kleurvolle skilderstukke en tekeninge van Rik Wouters vorm die agtergrond van elke spasie.  Hy en sy vrou Nel het nie uitspattig gelewe nie. Sy was die model in baie van sy skilderwerke wat straal van intimiteit en geborgenheid tussen die twee in eenvoudige huislike geluk: waar sy ‘n boek lees, wasgoed stryk, aantrek by die waskom in die kamer, by die venster uitkyk, tranerige oë omdat sy verkoue het.
Die laaste deel van die uitstalling: ons mag sit op die gemakstoel wat hang en waarvan al die dele los is – geen rus in werk nie, altyd beweging. Lê in die hangmat gemaak uit sagte kussings oorgetrek met mooi lap wieg rus.  Ek mymer oor die mooi van die uitstalling met kleurvolle aksent op die goeie van die eenvoudige alledaagse, my alledaagse van wasgoed, kosmaak, tuinwerk...
‘n Positiewe ‘goedgevoel’ uitstalling so teen die draad van ons gejaagde elektroniese samelewing met oorstimulasie. Daar is ‘n groot verlange na rus en stadige eenvoud, ‘n soeke na die essensie van die lewe en ‘n terugkeer na handgemaak, die gebruik van natuurlike produkte of tegnieke soos weef, verf, kleiwerk. ‘Slow-movement’ noem hulle dit.
Ons oggend kom tot rus in die eenvoudige eetplekkie mooigemaak met weggooispulle - om te sien wat vinnig nie sien nie. Tuisgemaakte pampoensop en ‘n dik sny vars bruinbrood is op die spyskaart. Ons proe, ons kyk, ons praat kreatiwiteit. Dit maak vol.
#1 Helene 2017-03-06 07:53
Dankie Amanda...ek is geraak...bederf ...het so bietjie saam gestap...5min
Link1 | Link2 | Link3
Copyright © 2012. All Rights Reserved.